**Szám:** 1-2/2026.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2026. február 12-i rendes, nyilvános ülésére**

**Tárgy:** Tájékoztatás területfejlesztési célú forrás felhasználásról

**Tisztelt Képviselő-testület!**

A Versenyképes Járások Program (VJP) II. üteme 2025. október 15-én indult el. Önkormányzatunk a járási egyeztetéseket követően 3 darab fejlesztési igényt nyújtott be összesen 98.935.253 Ft értékben. Sajnos a járási szintű túligénylés miatt – amelyről a 2025. decemberi előterjesztésben részletesen is tájékoztattam a testületet - a döntéshozók a „A járásközpont közművelődési intézményének infrastrukturális fejlesztése” című, eredetileg 22,8 millió forintos projektünket tartaléklistára helyezték, így az a VJP keretében nem részesült támogatásban.

A Képviselő-testület a 2025. december 18-i ülésén hozta meg a 139/2025. (XII. 18.) számú határozatát, amelyben megerősítette a támogatásban részesült 2 db – csökkentett összegű - projektigényünk benyújtását, amelyek határidőben megtörténtek, a Támogató Okiratok kiadása folyamatban van.

Emlékeztetőül a támogatásban részesült projektek:

|  |  |  |
| --- | --- | --- |
| Megnevezés | **Vidéki lakosság járóbeteg ellátási szolgáltatásainak fejlesztése a zalaszentgróti járásban** | **Közlekedésfejlesztés a Zalaszentgróti Járásközpontban** |
| Igényelt összeg | **32 702 500 Ft** | **29.062.818,-Ft** |
| Rövid összefoglaló | **Kisbusz**beszerzés  **Kamerarendszer** telepítés  **Hőlégsterilizátor** beszerzése | **Spar** üzlet előtt **gyalogosátkelőhely** kialakítása, buszmegálló áthelyezése **Ifjúság úti közlekedésbiztonsági beavatkozások megvalósítása** Tervezési és műszaki ellenőri szolgáltatás igénybevétele |

Időközben Magyarország Kormánya 2025. december 31-én tette közzé a területfejlesztési célú források felhasználásával kapcsolatos egyes további intézkedésekről szóló 1595/2025. (XII. 31.) Korm. határozatát, amely döntés egy speciális korrekciós mechanizmus része.

A határozat hátterében az áll, hogy Zalaszentgrót Város Önkormányzatától 2025-ben a Területfejlesztési Alapba nagyobb összeget, a 34/2025. (XI. 11.) NGM rendeletében meghatározott helyi iparűzési adóbevétel többlete szerint **136 185 737 Ft-ot** vontak el, mellyel szemben azonban a Versenyképes Járások Program 1 ütemében – összegszerűen 49.383.724 Ft. - részesült. A Kormány ezért úgy döntött, hogy a különbözet 35%-os részét – városunk esetében **30.380.705 Ft-ot** – támogatás formájában visszatéríti az önkormányzatunk számára.

Itt kell megjegyeznem a teljesség érdekében, hogy bár ezen visszatérítés örömtelinek hathat, azonban a helyi iparűzési adóbevétel elvonásán túl 2025. évben további 43.633.994 Ft szolidaritási hozzájárulás fizetési kötelezettség is terhelte Önkormányzatunkat. Sőt a jelenlegi Kincstári adatszolgáltatás alapján már azzal kell tervezni az önkormányzati költségvetést, hogy 2026. évre ezen fizetési kötelezettség 93%-kal, **84.260.426 Ft** összegre növekszik.

A területfejlesztési célú támogatás legfontosabb jellemzői:

* **Típusa:** Vissza nem térítendő költségvetési támogatás.
* **Folyósítás:** Egy összegben, támogatási előlegként kerül átutalásra.
* **Jogcím:** Alapinfrastruktúra fenntartása és fejlesztése, közszolgáltatások nyújtása, valamint településüzemeltetés.
* **Lebonyolító:** A Minisztérium képviseletében a Magyar Államkincstár jár el.

A támogatás lehívásához szükséges tájékoztatást 2026. január 15-én kapta meg a hivatal. A lebonyolítás rendkívül szoros határidőket szabott meg, mivel a regisztrációt és a nyilatkozatok benyújtását 2026. január 19. hétfőig kellett teljesíteni az arra rendszeresített elektronikus felületen.

A rövid határidő alatt a szakmai program úgy került átdolgozásra, hogy a korábban elutasított művelődési központ projekt került benyújtásra oly módom, hogy a megnövekedett forráskeretnek köszönhetően a műszaki tartalom bővítésre került. A projekt a korábbi tervekben szereplő nyílászárócserén, aula-felújításon és napelemes rendszeren túl kiegészült az intézmény **büféhelyiségének, mosdóinak és öltözőinek** teljes körű infrastrukturális fejlesztésével.

A sikeres adatszolgáltatást követően a Magyar Államkincstár Zala Vármegyei Igazgatósága **2026. január 26-án** adta ki a **4094830266** iratazonosító számú Támogatói Okiratot.

A projekt tételes adatait az alábbi táblázat foglalja össze:

|  |  |
| --- | --- |
| **Megnevezés** | **Részletek** |
| **A támogatott tevékenység címe** | Zalaszentgróti Városi Művelődési Központ infrastrukturális fejlesztése |
| **Támogatás összege** | **30 380 705 Ft** |
| **Megvalósítási időszak kezdete** | 2026. március 1. |
| **Megvalósítási időszak vége** | 2026. október 31. |
| **Főbb műszaki elemek** | Bejárati nyílászárók cseréje, aula gipszkartonozása és klimatizálása, festése és villanyszerelése, napelemes rendszer telepítése, büfé, mosdók és öltözők felújítása. |
| **Fenntartási kötelezettség** | Eszközbeszerzés esetén 3 év, beruházás/felújítás esetén 5 év . |

A Pénzügyi és Gazdasági Bizottság az előterjesztést a 2026. február 5-ei ülésén megtárgyalta, a 11/2026. (II.05.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

Zalaszentgrót Város Önkormányzata Képviselő-testülete a Kormány 1595/2025. (XII. 31.) Korm. határozata alapján területfejlesztési célú forrásként megítélt 30.380.705 Ft összegű egyedi támogatását a Zalaszentgróti Városi Művelődési Központ infrastrukturális fejlesztésére fordítja.

Zalaszentgrót Város Önkormányzata Képviselő-testülete felhatalmazza Baracskai József polgármestert a támogatás igénybevételéhez, a szakmai program és részletes költségterv benyújtásához, valamint a kivitelezés lebonyolításához szükséges minden további intézkedés megtételére.

**Határidő:** 2026. december 31.

**Felelős:** Baracskai József polgármester

Zalaszentgrót, 2026. február 9.

|  |  |
| --- | --- |
|  | **Baracskai József**  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |